Matriekseun oorlede ná hy erg brandDian Terblanche. Foto: Verskaf Dian Terblanche (18), wat ernstig beseer is tydens ŉ veldbrand, is Woensdag oorlede. Dian was sedert die voorval presies twee weke gelede in ŉ kritieke toestand in die hospitaal. Sy ouers het verlede week gesê dit lyk of Dian se toestand verbeter en dat “wonders besig is om te gebeur”. Dian se ma, Riana, het Woensdagoggend egter aan Maroela Media gesê dit gaan baie sleg met Dian en dat hy baie kritiek is. Riana, ŉ onderwyseres aan die Hoërskool Reitz in die Vrystaat, het intussen bevestig Dian is oorlede. Dian, ŉ matriekleerder aan die Hoërskool Reitz, se regterarm is verlede Sondag geamputeer nadat hy brandwonde oor 85% van sy liggaam opgedoen het. Dian en sy pa, Dieter, was besig om ŉ brand te bestry op hul familieplaas in die Reitz-distrik in die Vrystaat toe die vlamme hulle oorval het. Volgens Dieter het die wind skielik gedraai terwyl hulle besig was om die brand te blus. Dieter het ook brandwonde opgedoen, maar is reeds verlede week uit die Netcare Milpark-hospitaal in Johannesburg ontslaan. Dian, kaptein van sy skool se eersterugbyspan, is ook in dié hospitaal behandel. Riana en Dieter het almal bedank vir hul gebede. Hoërskool Reitz het ook vroeër ŉ biddiens vir Dian in die skoolsaal gehou. Huldeblyke stroom intussen in op sosiale media.